შამთის სამების ეკლესია

შამთის სამების ეკლესია — განვითარებული შუა საუკუნეების ეკლესია ნასოფლარ შამთის ტერიტორიაზე, მდინარე ვერის ხეობის სათავეებში, ახლანდელი თეთრიწყაროს მუნიციპალიტეტის ტერიტორიაზე. შემორჩენილია ნანგრევების სახით.

ეკლესია დარბაზული ტიპისაა (5,8 X 4,1 მ), ნაგებია სხვადასხვა ზომის ნატეხი ქვით. სარკმლის თავსართად, კარის არქიტრავად და თაღის გადასაყვანად გამოყენებულია ფოროვანი ბაზალტის ქვა (დოლერიტი). წყობის ხასიათიც არაერთგვაროვანია.  კარი გაჭრილია სამხრეთ კედელში. კარის ღიობის გადახურვა გარედან არქიტრავულია, შიგნით თაღოვანი. სარკმელი ორია შემორჩენილი — აღმოსავლეთის და სამხრეთის. ნახევარწრიული აფსიდა მხრითაა გამოყოფილი დარბაზისგან, რომელზეც მუზარადისებრი სატრიუმფო თაღი გადადის. საკურთხევლის ფართო სარკმლის გვერდებზე თითო, გეგმაში სწორკუთხა ნიშია გაკეთებული. აღმოსავლეთის სარკმლის ქვეშ კედელზე მიდგმულია კარგად ნათალი ტრაპეციის ფორმის ტრაპეზის ქვა. ქარგილზე სხმული კამარა შემაგრებული იყო სატრიუმფო თაღით. ინტერიერის აზიდული სივრცე ერთიანად აღიქმება. სამხრეთის მინაშენი გეგმაში ტრაპეციული ყოფილა (5,8 X 2,7 მ), ამჟამად თითქმის მთლიანად დანგრეულია. მისი ჩრდილოეთი კედელი შემსუბუქებულია ძალიან განიერი თაღით, რომლის მალში ექცევა მთავარი ეკლესიის კარი და სარკმელი. აფსიდა ნახევარწრიულია. ეკლესიის ახლოს, მის ჩრდილო-აღმოსავლეთით, არის ძველი სასაფლაოს ნაშთები, მ. შ. საფლავის ქვა, რომელზეც ხმალი, მშვილდი და კაპარჭია გამოსახული.

რესურსები ინტერნეტში

კატეგორია:თეთრიწყაროს მუნიციპალიტეტის ტაძრები